Contrarifformatie

De contrarifformatie is de verzamelnaom veur 'n aontal hervörminge in de roems-kathelieke kèrk die in de zèstiende en zeventiende iew hun beslaag kraoge en woorte doorgeveurd es reactie op de rifformatie. Doel waor um de geluivege binne de kathelieke kèrk te hawwe daan wel trök te kriege. De basis veur de hervörminge woort gelag op 't Concilie vaan Trente (1545–1563).

De lier vaan de Kèrk bleef gooddeils oonveraanderd. Aon sommege praktijke woort evels 'n ind gemaak of perk gestèld, wie d'n aoflaothandel en diverse vörm vaan veerstrekkende corruptie in de kèrk. In de liturzjie woorte diverse veraanderinge doorgeveurd - 't rizzeltaot steit bekind es de Tridentijnse Mès. Um 't geluif bij de lui te bringe woort zwoer ingezat op kuns en uterlek vertuin; de barok daank zien opkoms veur e groet deil aon de contrarifformatie. Tege ketterije bleef de kèrk intollerant; mèt de inquisitie woort zwoer op oonderdrökking ingezat.

't Beleid wat in de contrarifformatie woort gemaak bleef in zekere zin tot in de twintegste iew vaan krach, tot 't Twiede Vaticaons Concilie dao rizzoluut 'n ind aon maakde.

Categorie:Katholicisme
Categorie:Zestiende iew
Categorie:Zeventiende iew